DA Den Europæiske Unions Tidende CE 88/68

(2004/C 88 E/0074)

SKRIFTLIG FORESPØRGSEL P-2155/03

af Hanja Maij-Weggen (PPE-DE) til Kommissionen

(24. juni 2003)

Om: Situationen for rohingya-folket i Bangladesh

Er Kommissionen bekendt med den ugunstige situation for rohingya-folket i Arakan/Burma, der ikke anerkendes som borgere, og som udsættes for grove menneskerettighedskrænkelser, idet omkring 121 000 rohingya'ere er flygtet til Bangladesh, hvor 21 000 af disse mennesker under tvang fra de bangladeshiske myndigheders side opholder sig i to officielt anerkendte flygtningelejre, og mindst 100 000 rohingya'ere opholder sig som illegale indvandrere?

Er Kommissionen bekendt med den af hæren i Bangladesh efter »Operation Clean Heart« oprettede nye uofficielle »makeshift camp« i Teknaf, hvor 4 000 illegale indvandrere er tvunget til at leve under uværdige forhold, og hvor myndighederne ikke tillader hjælp udefra, og som fra juli vil være truet af monsunregnen, der vil skylle lejren væk og forårsage en humanitær katastrofe?

Er Kommissionen villig til at lægge pres på myndighederne i Bangladesh for at få dem til at tillade (nød)hjælp til rohingya'erne i »Teknaf makeshift camp« og dermed hindre en humanitær katastrofe?

Samlet svar

afgivet på Kommissionens vegne af Christopher Patten

på skriftlige forespørgsler P-2104/03 og P-2155/03

(23. juli 2003)

Kommissionen har nøje fulgt rohingya-flygtningenes situation i Bangladesh, lige siden krisen startede. Den har ydet støtte til to officielle flygtningelejre i Cox's Bazar, siden de blev etableret gennem De Forenede Nationers Flygtningehøjkommissariat (UNHCR), og gør det stadig. På grund af den fortsat ustabile samfundspolitiske situation i Myanmar har Kommissionen bedt regeringen i Bangladesh og UNHCR om at forlænge pleje og underhold af de 22 000 rohingyaer i de to officielle lejre til 2004.

I begyndelsen af 2003 gjorde en hollandsk ikke-statslig organisation Kommissionen opmærksom på, at der fandtes en uofficiel lejr i Teknaf, der blev oprettet som følge af operation »Clean Heart«. På grund af de kritiske levevilkår både i denne lejr og i de officielle rohingya-flygtningelejre ville Kommissionens delegation i Dhaka vurdere situationen på stedet først på foråret i 2003. Dette er imidlertid ikke blevet til noget på grund af rejserestriktioner for diplomater under Irak-krigen. Da rejserestriktionerne er blevet ophævet, har man nu igen planer om at besøge lejrene.

Kommissionen har for nylig haft omfattende drøftelser med regeringen om rohingya-flygtningenes forhold, hvilket skete på mødet med den særlige undergruppe om menneskerettigheder og regeringsførelse i maj 2003 i Dhaka. I den forbindelse gav Kommissionen også udtryk for sine bekymringer over forholdene i flygtningelejrene. Selv om integration af flygtninge helt klart er et mål, den bangladeshiske regering udelukker, nåede man til enighed om fortsat støtte til de to officielle flygtningelejre i samarbejde med UNHCR.

Kommissionen deler Parlamentets bekymring over den humanitære situation i den uofficielle lejr i Teknaf. Desværre er udsigterne til støtte fra donororganisationer og især Kommissionen begrænsede på grund af den juridiske situation, beboerne i lejren befinder sig i. Da de ikke har flygtningestatus, og regeringen således betragter deres ophold som ulovligt, kan der ikke ydes hjælp, medmindre regeringen anmoder herom.

Kommissionens delegation, der regelmæssigt er i nær kontakt med UNHCR vedrørende rohingya-flygtningene, har lige for nylig rådført sig med UNHCR om de nuværende forhold i den uofficielle lejr og muligheden for at yde støtte. Da regeringen ikke har anmodet om støtte fra UNHCR, kan der ikke forventes foranstaltninger på nuværende tidspunkt. Det er usandsynligt, at regeringen vil bede om hjælp, da dette efter regeringens mening ville danne præcedens og trække flere rohingyaer over grænsen. Kommissionens delegation vil følge situationen nøje og fortsat rådføre sig med UNHCR og humanitære nødhjælpsorganisationer samtidig med, at den også vil tage problemet op med ministeriet for katastrofeberedskab og nødhjælp.